Kokkuvõte Euroopa Andmekaitseinspektori arvamusest ettepaneku kohta võtta vastu digiturgude õigusakt

(Arvamuse täistekst (inglise, prantsuse ja saksa keeles) on Euroopa Andmekaitseinspektori veebilehel www.edps.europa.eu)

(2021/C 147/04)

Komisjon avaldas 15. detsembril 2020 ettepaneku võtta vastu Euroopa Parlamendi ja nõukogu määrus konkurentsile avatud ja õiglaste turgude kohta digisektoris (digiturgude õigusakt). Ettepanek lähtub teatisest „Euroopa digituleviku kujundamine“, mille kohaselt võib vaja olla täiendavaid norme, et tagada turgude avatus konkurentsile, õiglus ja innovatsioon ning turule sisenemise võimalused, samuti avalikud huvid, mis lähevad kaugemale konkurentsiga seotud või majanduslikest kaalutlustest. Ettepanekus nähakse ette eelnev reguleerimine, millega tagatakse, et turud, kus tegutsevad märkimisväärse võrgumõjuga suured platvormid (nn väravavalvurid ehk sisule juurdepääsu kontrollijad), oleksid ka edaspidi õiglased ja konkurentsile avatud.

Selleks nähakse ettepanekus ette sätted sisule juurdepääsu kontrollijate määramise kohta, milles võetakse arvesse muu hulgas teenuseosutaja kasutatava isikuandmetele juurdepääsuga ja isikuandmete kogumisega seotud andmepõhiseid eeliseid; sisule juurdepääsu kontrollijatele kehtivaid kohustusi ja keelde; turu-uuringute tegemise eeskirju; ettepaneku kohaldamise ja täitmise tagamise sätteid.

Euroopa Andmekaitseinspektor toetab oma arvamuses ettepanekut, sest selle eesmärk on edendada õiglasi ja avatud turge ning õiglast isikuandmete töötlemist. Euroopa Andmekaitseinspektor rõhutas juba 2014. aastal, et veebiplatvormimajandusega on lahutamatult seotud kolm poliitikavaldkonda, nimelt konkurentsiõigus, tarbijakaitseõigus ja andmekaitseõigus. Euroopa Andmekaitseinspektori arvates peaks need kolm valdkonda üksteist vastastikku täiendama, mitte üksteist asendama või üksteisega vastuollu sattuma.

Euroopa Andmekaitseinspektor toob oma arvamuses välja need ettepaneku sätted, mis tugevdavad vastastikku turu konkurentsile avatust ja lõppkokkuvõttes kontrolli, mis on asjaomasel isikul oma isikuandmete üle. Sellised sätted on näiteks artikli 5 punkt f, millega keelatakse lõppkasutajate kohustuslik sisule juurdepääsu kontrollija muu põhiplatvormiteenuse tellijaks registreerimine; artikli 6 lõike 1 punkt b, millega võimaldatakse lõppkasutajatel desinstallida kõik eelpaigaldatud tarkvararakendused oma põhiplatvormiteenusest; artikli 6 lõike 1 punkt e, millega keelatakse sisule juurdepääsu kontrollijal piirata lõppkasutajate võimalust vahetada eri tarkvararakendusi ja -teenuseid; samuti artikkel 13, millega kehtestatakse sisule juurdepääsu kontrollijale kohustus esitada komisjonile sõltumatul auditil põhinev kirjeldus tarbijate profiilianalüüsi meetoditest, mida sisule juurdepääsu kontrollija oma põhiplatvormiteenuste puhul kasutab.

Samas esitab Euroopa Andmekaitseinspektor konkreetsed soovitused eesmärgiga tagada, et ettepanek täiendab isikuandmete kaitse üldmäärust tulemuslikult, parandades asjaomaste isikute põhiõiguste ja vabaduse kaitset ning vältides vastuolusid kehtivate andmekaitse eeskirjadega. Nimetatut arvestades soovitab Euroopa Andmekaitseinspektor eelkõige sätestada ettepaneku artikli 5 punktis a, et sisule juurdepääsu kontrollija peab tagama lõppkasutajatele nõusoleku haldamiseks kergesti ja kiiresti juurdepääsetava lahenduse; täpsustada ettepaneku artikli 6 lõike 1 punktis h ette nähtud andmete ülekantavuse kohaldamisala; muuta ettepaneku artikli 6 lõike 1 punkti i sõnastust, et tagada täielik kooskõla isikuandmete kaitse üldmäärusega; samuti pöörata tähelepanu tõhusa anonüümseks muutmise ja tagasituvastuse katsetamise vajadusele, kui jagatakse päringute, klõpsamiste ja vaatamiste andmeid, mis on seotud lõppkasutajate tehtud tasuta ja tasulise otsinguga sisule juurdepääsu kontrollija internetipõhistes otsingumootorites.

Lisaks palub Euroopa Andmekaitseinspektor kaasseadusandjatel kaaluda võimalust kehtestada sisule juurdepääsu kontrollijate minimaalse koostalitlusvõime nõuded ja edendada Euroopa tasandi tehniliste standardite väljatöötamist kooskõlas kohaldatavate liidu õigusaktidega Euroopa standardimise valdkonnas.

Lõpuks soovitab Euroopa Andmekaitseinspektor muu hulgas digitaalsete teabevõrgustike töötlemise platvormide kogemustele tuginedes sätestada artikli 32 lõikes 1, et digiturgude nõuandekomitee koosseisu kuuluvad Euroopa Andmekaitsenõukogu esindajad, ja kutsub üles tegema laiemalt institutsioonilist ja struktureeritud koostööd asjaomaste pädevate kontrolliasutuste, sh andmekaitseasutuste vahel. Koostöö võimaldab eelkõige vahetada kogu asjakohast teavet asjaomaste ametiasutustega, et viimased saaksid täita institutsiooniliste volituste alusel tegutsedes oma toetavaid ülesandeid.

1. SISSEJUHATUS JA TAUST

1. Komisjon avaldas 15. detsembril 2020 ettepaneku võtta vastu Euroopa Parlamendi ja nõukogu määrus konkurentsile avatud ja õiglaste turgude kohta digisektoris (digiturgude õigusakt) (edaspidi „ettepanek“) ( 1 )

2. „Euroopa digituleviku kujundamine“ , mille kohaselt võib vaja olla täiendavaid norme, et tagada turgude avatus konkurentsile, õiglus ja innovatsioon ning turule sisenemise võimalused, samuti avalikud huvid, mis lähevad kaugemale konkurentsiga seotud või majanduslikest kaalutlustest. Teatises märgiti ka seda, et komisjon uurib digiteenuste paketi raames täiendavalt eelneva reguleerimise võimalusi, millega tagatakse, et turud, kus tegutsevad märkimisväärse võrgumõjuga suured platvormid (sisule juurdepääsu kontrollijad), oleksid ka edaspidi innovaatorite, ettevõtete ja uute turuletulijate jaoks õiglased ja konkurentsile avatud Ettepanek lähtub teatisest, mille kohaselt võib vaja olla täiendavaid norme, et tagada turgude avatus konkurentsile, õiglus ja innovatsioon ning turule sisenemise võimalused, samuti avalikud huvid, mis lähevad kaugemale konkurentsiga seotud või majanduslikest kaalutlustest. Teatises märgiti ka seda, et komisjon uurib digiteenuste paketi raames täiendavalt eelneva reguleerimise võimalusi, millega tagatakse, et turud, kus tegutsevad märkimisväärse võrgumõjuga suured platvormid (sisule juurdepääsu kontrollijad), oleksid ka edaspidi innovaatorite, ettevõtete ja uute turuletulijate jaoks õiglased ja konkurentsile avatud ( 2 )

3. Ettepaneku seletuskirja kohaselt toimib mõni suur platvorm üha enam justkui värav või väravavalvur äri- ja lõppkasutajate vahel. Väidetakse, et sisule juurdepääsu kontrollijatel (nn väravavalvur) on digiturgudel kindel positsioon, mille tulemusena sõltuvad paljud ärikasutajad neist märkimisväärselt. Samuti avaldab see negatiivset mõju asjaomaste põhiplatvormiteenuste konkurentsitingimustele. Sõltuvus põhjustab teatavatel juhtudel ärikasutajate ebaõiglast kohtlemist ( 3 )

4. Ettepaneku eesmärk on lahendada ELi tasandil nn põhiplatvormiteenustega seotud ebaausate äritavade ja nõrga konkurentsi probleem ( 4 ) . Seepärast käsitletakse ettepanekus järgmist: — tingimused, mille alusel määratakse põhiplatvormiteenuste osutajaid sisule juurdepääsu kontrollijaks (II peatükk); — sisule juurdepääsu kontrollijate tavad, mis piiravad vaba konkurentsi või on ebaõiglased, kehtestades kohustused, mida sisule juurdepääsu kontrollijateks määratud ettevõtjad peavad täitma ja millest mõnda kohustust võidakse veelgi täpsustada (III peatükk); — turu-uuringute tegemise eeskirjad (IV peatükk) ning — määruse kohaldamise ja täitmise tagamise normid (V peatükk).

5. Euroopa Andmekaitseinspektoriga konsulteeriti mitteametlikult digiturgude õigusakti ettepaneku asjus 8. detsembril 2020. Euroopa Andmekaitseinspektor kiidab heaks asjaolu, et temaga konsulteeriti menetluse varajases etapis.

6. Komisjon on lisaks käesolevale ettepanekule teinud ka ettepaneku võtta vastu Euroopa Parlamendi ja nõukogu määrus, mis käsitleb digiteenuste ühtset turgu (digiteenuste õigusakt) ja millega muudetakse direktiivi 2000/31/EÜ. Euroopa Andmekaitseinspektoriga konsulteeriti määruse 2018/1725 artikli 42 lõike 1 kohaselt ka digiteenuste õigusakti ettepaneku asjus, mida käsitletakse eraldi arvamuses.

2. JÄRELDUSED

Eelnevast lähtudes esitab Euroopa Andmekaitseinspektor järgmised soovitused:

— täpsustada, et ettepanekuga täiendatakse nii määrust 2016/679 kui ka direktiivi 2002/58/EÜ ja et ettepanekuga ei täpsustata ega asendata ühtegi määruse 2016/679 ja direktiivi 2002/58/EÜ kohast põhiplatvormiteenuste kohustust;

— sätestada ettepaneku artikli 5 punktis a, et sisule juurdepääsu kontrollija peab tagama lõppkasutajatele määruse (EL) 2016/679 kohase ja eelkõige määruse (EL) 2016/679 artiklis 25 sätestatud lõimitud eraelu puutumatuse ja vaikimise eraelu puutumatuse kaitse nõude kohase nõusoleku andmise haldamise jaoks kergesti, kiiresti juurdepääsetava ja kasutusmugava lahenduse;

— lisada ettepaneku artikli 5 punktile f viide lõppkasutajatele;

— täpsustada ettepaneku artikli 6 lõike 1 punktis h ette nähtud andmete ülekantavuse kohaldamisala;

— muuta ettepaneku artikli 6 lõike 1 punkti i sõnastust, et tagada selle kooskõla isikuandmete kaitse üldmäärusega, võttes eelkõige arvesse isikuandmete kaitse üldmääruse artikli 4 punktis 1 esitatud mõiste „isikuandmed“ määratlust;

— tugevdada ettepaneku artikli 6 lõike 1 punktis j esitatud viidet, nähes põhjenduses ette, et sisule juurdepääsu kontrollija peab suutma tõendada, et anonüümseks muudetud päringute, klõpsamiste ja vaatamiste andmeid on võimalike tagasituvastusriskide suhtes piisavalt katsetatud;

— lisada ettepaneku artikli 10 lõike 2 punktile a viide lõppkasutajatele;

— muuta ettepaneku artikli 11 lõike 2 sõnastust, asendades sõna „või“ sõnaga „ja“;

— sätestada, et komisjon peab jagama auditeeritud kirjeldust andmekaitseinspektoriga või vähemalt isikuandmete kaitse üldmääruse kohaste pädevate järelevalveasutustega, kui nad seda nõuavad;

— sätestada artikli 32 lõikes 1, et digiturgude nõuandekomitee koosneb Euroopa Andmekaitsenõukogu esindajatest ning liikmesriikide konkurentsi, elektroonilise side, audiovisuaalteenuste, valimiste järelevalve ja tarbijakaitse valdkonnas pädevate asutuste esindajatest;

— kaaluda võimalust kehtestada sisule juurdepääsu kontrollijate minimaalse koostalitlusvõime nõuded ja edendada Euroopa tasandi tehniliste standardite väljatöötamist kooskõlas kohaldatavate liidu õigusaktidega Euroopa standardimise valdkonnas;

— alustada institutsioonilist ja struktureeritud koostööd asjaomaste pädevate kontrolliasutuste, sh andmekaitseasutuste vahel. Koostöö võimaldab eelkõige vahetada kogu asjakohast teavet asjaomaste ametiasutustega, et viimased saaksid täita vastavate institutsiooniliste volituste alusel tegutsemist toetavaid ülesandeid.

Brüssel, 10. veebruar 2021. Wojciech WIEWIÓROWSKI

(1) COM(2020) 842 final.

(2) COM(2020) 67 final.

(3) COM(2020) 842 final, lk 1.

(4) COM(2020) 842 final, lk 2.